### NN 153/2025 (17.12.2025.), Pravilnik o strukturi i sadržaju financijskih izvještaja pružatelja usluga povezanih s kriptoimovinom

HRVATSKA AGENCIJA ZA NADZOR FINANCIJSKIH USLUGA

2285

Na temelju članka 18. stavka 14. Zakona o računovodstvu (»Narodne novine«, broj 85/24, 145/24) i članka 27. stavka 8. Zakona o provedbi uredbe (EU) 2023/1114 o tržištima kriptoimovine (»Narodne novine«, broj 85/24) Hrvatska agencija za nadzor financijskih usluga na sjednici Upravnog vijeća održanoj 9. prosinca 2025. donosi

PRAVILNIK

O STRUKTURI I SADRŽAJU FINANCIJSKIH IZVJEŠTAJA PRUŽATELJA USLUGA POVEZANIH S KRIPTOIMOVINOM

Uvodne odredbe

Članak 1.

Ovim Pravilnikom propisuju se struktura i sadržaj financijskih izvještaja kojima pružatelj usluga povezanih s kriptoimovinom iz članka 59. stavka 1. Uredbe (EU) 2023/1114 o tržištima kriptoimovine (»Narodne novine«, broj 85/24), kojemu je Hanfa izdala odobrenje za rad (dalje u tekstu: CASP), izvještava Hrvatsku agenciju za nadzor financijskih usluga (dalje u tekstu: Hanfa) i druge vanjske korisnike o financijskom položaju, financijskoj uspješnosti, novčanim tokovima, promjenama kapitala te rokovi i način izvještavanja Hanfe.

Obveza izvještavanja i vođenja poslovnih knjiga

Članak 2.

(1) CASP je dužan voditi poslovne knjige, sastavljati financijske izvještaje sukladno Zakonu o provedbi uredbe (EU) 2023/1114 o tržištima kripto imovine (»Narodne novine«, broj 85/24, dalje u tekstu: Zakon) i propisima kojima se uređuje računovodstvo poduzetnika i primjena standarda financijskog izvještavanja.

(2) Na financijsko izvještavanje CASP-a primjenjuju se Međunarodni standardi financijskog izvještavanja.

(3) CASP je dužan financijske izvještaje za razdoblja tijekom poslovne godine, nerevidirane godišnje financijske izvještaje i revidirane godišnje financijske izvještaje dostaviti Hanfi sukladno strukturi i sadržaju koji su definirani tehničkom uputom.

(4) Godišnje financijske izvještaje revidirane od strane ovlaštenog revizora CASP je dužan dostaviti Hanfi, sukladno strukturi i sadržaju koji su definirani na obrascima u Prilogu 1. ovoga Pravilnika, objavljenima na internetskoj stranici Hanfe, zajedno s revizorskim izvješćem u pisanom obliku.

(5) CASP je dužan poslovne događaje evidentirati u svojim poslovnim knjigama koristeći konta najmanje u opsegu koji je jednak propisanom kontnom planu iz Priloga 2. ovoga Pravilnika.

Sadržaj financijskih izvještaja

Članak 3.

(1) Financijske izvještaje CASP-a čine:

a) Izvještaj o financijskom položaju na kraju razdoblja

b) Izvještaj o sveobuhvatnoj dobiti tijekom razdoblja

c) Izvještaj o promjenama kapitala tijekom razdoblja

d) Izvještaj o novčanim tokovima tijekom razdoblja i

e) Bilješke koje obuhvaćaju važne računovodstvene politike i druga objašnjenja.

(2) CASP uključuje usporedne informacije za prethodno razdoblje za tekstualne i opisne informacije ako su one relevantne za razumijevanje financijskih izvještaja tekućeg razdoblja. CASP objavljuje usporedne informacije iz prethodnog razdoblja za sve iznose prikazane u financijskim izvještajima tekućeg razdoblja.

(3) CASP sastavlja Izvještaj o novčanim tokovima iz stavka 1. ovog članka koristeći ili direktnu metodu ili indirektnu metodu.

(4) Bilješke uz godišnji financijski izvještaj moraju sadržavati podatak o ukupnom iznosu naknada koji za određenu financijsku godinu naplaćuje revizor za zakonski propisanu reviziju godišnjih financijskih izvještaja, ukupan iznos naknada za druge usluge provjere, ukupan iznos naknada za usluge poreznog savjetovanja te ukupan iznos naknada za druge usluge osim revizorskih.

Rokovi i način dostave

Članak 4.

(1) CASP sastavlja i dostavlja financijske izvještaje za poslovnu godinu i izvještajna razdoblja tijekom poslovne godine.

(2) U smislu ovoga Pravilnika poslovna godina jednaka je kalendarskoj godini, a izvještajna razdoblja tijekom godine jednaka su tromjesečnom, šestomjesečnom i devetomjesečnom razdoblju.

(3) CASP je dužan dostaviti Hanfi financijske izvještaje za razdoblja tijekom poslovne godine kako slijedi:

a) za tromjesečno razdoblje sa stanjem na dan 31. ožujka tekuće godine do 30. travnja tekuće godine,

b) za šestomjesečno razdoblje sa stanjem na dan 30. lipnja tekuće godine do 31. srpnja tekuće godine,

c) za devetomjesečno razdoblje sa stanjem na dan 30. rujna tekuće godine do 31. listopada tekuće godine.

(4) CASP je dužan dostaviti Hanfi nerevidirane godišnje financijske izvještaje u roku od mjesec dana po proteku poslovne godine na koju se izvještaj odnosi.

(5) CASP je dužan dostaviti Hanfi revidirane godišnje financijske izvještaje i revizorsko izvješće u roku od četiri mjeseca po proteku poslovne godine na koju se financijski izvještaji odnose.

(6) Ako je CASP matično društvo, dužan je dostaviti Hanfi revidirane godišnje konsolidirane financijske izvještaje i revizorsko izvješće za grupu društava najkasnije u roku od četiri mjeseca po proteku poslovne godine na koju se financijski izvještaji odnose.

Članak 5.

(1) CASP dostavlja financijske izvještaje Hanfi u elektroničkom obliku, u skladu s tehničkom uputom Hanfe.

(2) CASP je dužan izvještaje iz članka 4. stavka 5. ovog Pravilnika dostaviti i u pisanom obliku zajedno s revizorskim izvješćem.

(3) Revidirane godišnje financijske izvještaje grupe i revizorsko izvješće za grupu trgovačkih društava koja pružaju usluge povezane s kripto imovinom iz članka 4. stavka 6. ovog Pravilnika CASP je dužan dostaviti Hanfi isključivo u pisanom obliku.

Prijelazne i završne odredbe

Članak 6.

(1) CASP je dužan prve izvještaje u skladu s ovim Pravilnikom dostaviti za izvještajna razdoblja koja počinju od 1. siječnja 2026. godine i nakon tog datuma.

(2) Obrasci za dostavu podataka iz članka 3. ovoga Pravilnika, koji čine Prilog 1. ovoga Pravilnika i kontni plan iz članka 2. stavka 5. ovoga Pravilnika, koji čini Prilog 2. ovoga Pravilnika, a koji su sastavni dio ovoga Pravilnika, objavljuju se na internetskim stranicama Hanfe te se iz tehničkih razloga ne objavljuju u »Narodnim novinama«.

Članak 7.

Ovaj Pravilnik objavit će se u »Narodnim novinama«, a stupa na snagu 1. siječnja 2026. godine.

Klasa: 011-01/25-08/01
 Urbroj: 326-01-70-72-25-4
 Zagreb, 9. prosinca 2025.

Predsjednik
 Upravnog vijeća
 dr. sc. Ante Žigman, v. r.